Kabeldiefstal by treinstasies 'genadeloos' | Netwerk24
So meen beamptes van die Kaapstad-metro na die inhegtenisnemings deur die metropolisie en verkeersdienste Sondag toe die diewe op heterdaad betrap is.
Drie mans is raakgesien waar hulle besig was om kabels te steel by die stasie, en beamptes kon gou genoeg op die toneel kom om hulle te vang.
Koperkabels is in die besit van die verdagtes, tussen 30 en 33 jaar oud, gevind. Hulle is na die Manenberg-polisiekantoor geneem.
"Die aanval op infrastruktuur, veral op die spoornetwerk, is genadeloos," sê JP Smith, burgemeesterskomiteelid vir veiligheid en sekerheid in die Kaapstad-metro.
"Die vinnige reaksie van die metropolisiebeamptes is prysenswaardig, maar dit is noodsaaklik dat die strafregstelsel skuldigbevindings en lang tronkstraf vir kabeldiewe verseker.
"Dit sal 'n boodskap stuur dat kabeldiefstal en die beskadiging of diefstal van ander infrastruktuur nie goedgekeur kan word nie. Afgesien van die groot impak op gemeenskappe, knou dit steeds ons ekonomie in 'n tyd waarin ons dit skaars kan bekostig."
Elders het metropolisiebeamptes 13 verdagtes in hegtenis geneem vir bestuur onder die invloed van drank, roekelose en nalatige bestuur en die besit van dwelms.
In een geval het polisiebeamptes gehelp met die uitvoering van 'n deursoekingsbevel in die Site 5-informele nedersetting in Table View. Hulle het 113 sakkies dagga, twee tasse vol dagga en R168 kontant gevind. 'n 31-jarige verdagte is na Milnerton-polisiekantoor geneem.